Jyllandsserieholdet Aabybro har spillet seks kampe i år. Alle opgørene er endt uafgjort.

I 2020 er det ingen sag at holde styr på Aabybros resultater i Jyllandsserien. Uafgjort: 23-23 mod Taars/Ugilt Uafgjort: 28-28 mod Aars Uafgjort: 24-24 mod Aalestrup Uafgjort: 24-24 mod Aalborg Uafgjort: 29-29 mod Fjerritslev Uafgjort: 28-28 mod Fjerritslev - Jeg synes, det er fuldstændigt vanvittigt. Jeg har aldrig oplevet noget lignende, og nu har jeg alligevel været træner i nogle år, fortæller Aabybros træner Steen Schmidt til TV 2 SPORT. Som resultaterne indikerer, har Aabybro spillet en række meget tætte kampe i 2020. Søndag var holdet dog tæt på at vinde en decideret storsejr – i hvert fald i Aabybro-målestok. Med otte sekunder tilbage af kampen mod Fjerritslev var holdet foran 28-27 og tilmed i boldbesiddelse. Sejren var med andre ord i egne hænder, men efter en brændt afslutning lykkedes det Fjerritslev at få bolden op i den anden ende, hvor udligningen til 28-28 blev sendt i mål i sidste sekund. Se bare videoen herunder, der er lagt på Facebook af FIF Håndbold. - I går var vi vildt ærgerlige. Vi tænkte næsten ikke på det til at starte med, men efter nogle minutter gik det op for os: Vi har spillet uafgjort igen. Og så kunne vi ikke lade være med at grine af det, fortæller træneren, der efterhånden også må lægge ører til kommentarer fra modstanderne. - Det fylder helt vildt. Vi snakker selvfølgelig om, at vi er ubesejret – og at det må være vores tur til at vinde. Det er vi opsatte på hver eneste gang. Pudsigt nok har Aabybros sæson været så lige, at afslutningen på tre af de seks uafgjorte kampe er endt med en Aabybroscoring i sidste øjeblik. I de tre andre kampe er det modstanderen, der har scoret til sidst. Med seks point efter seks kampe har det ubesejrede mandskab placeret sig midt i tabellen efter seks ud af ti kampe. Aars 13 point Fjerritslev 8 point Aabybro 6 point Aalborg 5 point Taars/Ugilt 4 point Aalestrup 1 point Søndag eftermiddag skal Aabybro på banen igen. Her venter Taars/Ugilt i en kamp, der efter alt at dømme ender uafgjort.